*VEGA præsenterer:*

**Flabede og finurlige popmelodier fra en landets mest markante stemmer**

*Den danske sanger og sangskriver Christian Hjelm lufter nyt materiale i Lille VEGA d. 18. oktober.*

Christian Hjelm er garant for særdeles veloplagt pop med et strejf af solskin i teksterne og en unik nerve i lyden. Den tidligere frontmand i indierock-bandet Figurines har, med nu tre soloalbum på dansk, for alvor cementeret sig som en af de stærkeste stemmer og sangskrivere i landet.

Hans nye album *Uskolet Magi* er ingen undtagelse, men det udstikker alligevel en ny kurs, hvor det hele har fået et nøk opad. Sangeren er mere flabet, skabet og finurlig end nogensinde før. Albummet er gennemsyret af en mørkere og mere rå stemning end vanligt. Lyrikken er Hjelms personlige betragtninger og beretninger om livets evige gåder – store som små.

Karakteristisk for sangeren flyder albummet med stærkt afhængighedsskabende melodier pakket ind i raffinerede arrangementer.

*Uskolet Magi* har været Ugens album på P4 og er blevet mødt med fem hjerter i Politiken samt fem stjerner i GAFFA, som skrev: *”Insisterende i sine energiske favntag med den gode, skæve og poetiske popsang er Uskolet Magi en klædelig tilføjelse til Hjelms imponerende bagkatalog…”*

Christian Hjelm udgav i 2012 det roste soloalbum *Før vi blev lette*, som han vandt en Steppeulv for Årets Vokalist med. I 2014 fulgte han debuten op med sit andet soloalbum *Vaskeægte* med singlerne ”I Disse Dage” og ”Solen Bager”, hvorefter han tog en kort afstikker tilbage på engelsk med sideprojektet Lucky Moon.

Nu er den karismatiske musiker atter klar til at forføre dig i selskab med sit faste band bestående af medlemmer fra bl.a. Oh No Ono og Kissaway Trail.

**Fakta om koncerten:**Christian Hjelm (DK)
Torsdag d. 18. oktober kl. 21.00
Lille VEGA, Enghavevej 40, 1674 København V
Billetpris: 175 kr. + gebyr
Billetsalget starter i dag via vega.dk og Ticketmaster